Ελένη του Βάλντεκ και Πύρμοντ

Η Ελένη (γερμ. Helene zu Waldeck und Pyrmont, 17 Φεβρουαρίου 1861 - 1 Σεπτεμβρίου 1922) του Οίκου του Βάλντεκ και Πύρμοντ ήταν πριγκίπισσα του Βάλντεκ και Πύρμοντ και μετέπειτα πριγκίπισσα του Ηνωμένου Βασιλείου και δούκισσα του Ώλμπανυ. 

Βιογραφία
Η Ελένη Φρειδερίκη Αυγούστα γεννήθηκε στις 17 Φεβρουαρίου 1861 στο Άρολσεν του Πριγκιπάτου του Βάλντεκ και ήταν το πέμπτο παιδί και η πέμπτη κόρη του Γεωργίου Βίκτωρα του Βάλντεκ και Πύρμοντ και της Ελένης του Νάσσαου, κόρης του Γουλιέλμου του Νάσσαου.

Η γνωριμία της Ελένης και του Λεοπόλδου του Ηνωμένου Βασιλείου, Δούκα του Ώλμπανυ, έγινε κατόπιν πρότασης της μητέρας του, βασίλισσας Βικτωρίας. Τον Νοέμβριο του 1881 έγιναν οι αρραβώνες τους και στις 27 Απριλίου 1882 η Ελένη και ο Λεοπόλδος παντρεύτηκαν στο Παρεκκλήσιο του Αγίου Γεωργίου στο Κάστρο του Ουίνδσορ. Απέκτησαν δύο τέκνα:
 Αλίκη (1883 - 1981), παντρεύτηκε τον Αλέξανδρο του Τεκ, Κόμη του Αθλόουν. Απέκτησαν 3 παιδιά.
 Κάρολος Εδουάρδος (1884 - 1954), Δούκας της Σαξονίας-Κοβούργου-Γόθας. Νυμφεύτηκε τη Βικτωρία Αδελαΐδα του Σλέσβιχ-Χόλσταϊν και απέκτησαν 5 παιδιά. Μεταξύ των απογόνων τους:
 Κάρολος ΙΣΤ΄ Γουσταύος της Σουηδίας.

Μετά τον γάμο τους ο Λεοπόλδος και η Ελένη εγκαταστάθηκαν στο Μέγαρο Κλαίρμοντ, όπου εκείνη συνέχισε να διαμένει και μετά το τέλος του. Το ζεύγος είχε έναν σύντομο, αλλά ευτυχισμένο γάμο, ως το τέλος του αιμορροφιλικού Λεοπόλδου, κατόπιν πτώσης του στις Κάννες της Γαλλίας στις 28 Μαρτίου 1884.

Η Ελένη ήταν πολύ έξυπνη, είχε έντονη αίσθηση καθήκοντος και μια πραγματική αγάπη για την κοινωνική εργασία. Πριν το γάμο της, ο πατέρας της Ελένης την είχε καταστήσει επικεφαλής των βρεφονηπιακών σχολών στο πριγκιπάτο του. Από αυτή τη θέση η Πριγκίπισσα είχε εκπονήσει το εκπαιδευτικό πρόγραμμα των μαθητών. Απολάμβανε ιδιαίτερα την επίλυση μαθηματικών προβλημάτων και τη φιλοσοφία της ανάγνωσης.

Κατά τη διάρκεια του τραγικά σύντομου γάμου τους, ο πρίγκιπας Λεοπόλδος εισήγαγε περήφανα τη σύζυγό του στον ακαδημαϊκό κύκλο, με τον οποίο συσκέπτοντο στο Πανεπιστήμιο της Οξφόρδης. Η Ελένη διατήρησε αυτές τις φιλίες για το υπόλοιπο της ζωής της. Συμμετείχε επίσης σε πολλές φιλανθρωπικές οργανώσεις νοσοκομείων και σε οργανώσεις αφιερωμένες στον τερματισμό της εμπορίας ανθρώπων.

Απεβίωσε από καρδιακή προσβολή, ενώ επισκεπτόταν τον γιο της στο Τυρόλο την 1η Σεπτεμβρίου 1922 σε ηλικία 61 ετών. Τάφηκε στο Τυρόλο.

Τίτλοι
17 Φεβρουαρίου 1861 – 27 Απριλίου 1882: Η Γαληνοτάτη Υψηλότητα Πριγκίπισσα Ελένη του Βάλντεκ και Πύρμοντ
27 Απριλίου 1882 – 11 Οκτωβρίου 1905: Η Βασιλική Υψηλότητα Η Δούκισσα του Ώλμπανυ
11 Οκτωβρίου 1905 – 1 Σεπτεμβρίου 1922: Η Βασιλική Υψηλότητα Η Χήρα Δούκισσα του Ώλμπανυ

Τιμητικές διακρίσεις
CI: Σύντροφος του Στέμματος της Ινδίας
VA: Λαίδη του Βασιλικού Τάγματος της Βικτώριας και του Αλβέρτου
DStJ: Κυρία της Δικαιοσύνης του Αγίου Ιωάννη
RRC: Μέλος του Βασιλικού Ερυθρού Σταυρού

Παραπομπές

Εξωτερικοί σύνδεσμοι


Κατηγορία:Οίκος της Σαξονίας-Κοβούργου-Γόθας
Κατηγορία:Πριγκίπισσες του Βάλντεκ και Πύρμοντ
Κατηγορία:Βρετανίδες δούκισσες